TYP eli työllistymistä edistävä monialainen yhteispalvelu on lakisääteinen yhteistoimintamalli, josta säädetään laissa työllistymistä edistävästä monialaisesta yhteispalvelusta (1369/2014). Laki tuli voimaan 1.1.2015 ja on voimassa vuoden 2024 loppuun.
Laissa säädetään yhteistoimintamallista, toimintamallissa mukana olevien toimijoiden tehtävistä, asiakkaille tarjottavista palveluista ja asiakaskriteereistä. Keskeisenä asiakaskriteerinä on monialaisen yhteispalvelun tarve, millä TYP-laissa tarkoitetaan TE-palvelujen, sosiaali- ja terveyspalvelujen sekä kuntoutuspalvelujen yhteensovittamista työllistymisen edistämiseksi.
TYP-laissa säädettyjen tehtävien lisäksi asiakkaalle voi TYP-toimintamallissa tarjota myös muita palveluja, kuten kuntien vapaaehtoisesti järjestämiä työllistymistä tukevia palveluita tai osaamisen kehittämisen palveluja.